
Për përbërjen e këshillit kombëtar të territorit

Në mbështetje të nenit 100 të Kushtetutës dhe të nenit 8 të ligjit nr. 10 119, datë 23.4.2009 “Për planifikimin e territorit”, të ndryshuar, me propozimin e Ministrit të Punëve Publike dhe Transportit, Këshilli i Ministrave

Vendosi:

1. Këshilli Kombëtar i Territorit, si organ vendimmarrës, kryesohet nga Kryeministri dhe ka këtë përbërje:
- Ministrin e Punëve Publike dhe Transportit				zëvendëskryetar;
- Ministrin e Ekonomisë, Tregtisë dhe Energjetikës			anëtar;
- Ministrin e Drejtësisë							anëtar;	
- Ministrin e Brendshëm						anëtar;
- Ministrin e Bujqësisë, Ushqimit dhe Mbrojtjes së Konsumatorit	anëtar;
- Ministrin e Turizmit, Kulturës, Rinisë dhe Sporteve			anëtar;
- Ministrin e Mjedisit, Pyjeve dhe Administrimit të Ujërave		anëtar;
- Zëvendësministrin e Punëve Publike dhe Transportit 
që mbulon fushën e planifikimit të territorit 				anëtar;	
- Drejtorin e Përgjithshëm të Agjencisë Kombëtare të Planifikimit
të Territorit								sekretar.
2. Anëtarët e Këshillit Kombëtar të Territorit shpërblehen për çdo pjesëmarrje në mbledhje me 20 000 (njëzet mijë) lekë.
3. Shpërblimi i anëtarëve të Këshillit Kombëtar të Territorit të përballohet nga buxhetet e miratuara për çdo institucion përkatës që ata përfaqësojnë.
4. Brenda 15 ditëve kalendarike nga dita e zhvillimit të mbledhjes, Agjencia Kombëtare e Planifikimit të Territorit (AKPT), zbardh vendimet e KKT-së, të cilat ua dërgon për nënshkrim Ministrit të Punëve Publike dhe Transportit dhe Kryeministrit, me cilësinë e kryetarit të Komitetit.
5. Vendimi nr. 836, datë 3.12.2004 i Këshillit të Ministrave “Për përbërjen, organizimin dhe funksionimin e Këshillit të Rregullimit të Territorit të Republikës së Shqipërisë”, i ndryshuar, shfuqizohet.
6. Ngarkohen të gjitha institucionet, përfaqësuesit e të cilave janë përcaktuar në pikën 1, për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

